Author: Knygu skaneris

Atskleidė kūrybinius gebėjimus

Labūnavos pagrindinės mokyklos Nociūnų skyriaus ir Josvainių gimnazijos Skaistgirių skyriaus ugdytiniai surengė konferenciją „Miško laikraštis Nr.1“, kurioje pristatė savo kurtus projektus.
Konferencijos tikslas - atskleisti ugdytinių kūrybinius gebėjimus, pasidalinti gerąja patirtimi, mokytis bendrauti, bendradarbiauti, pristatyti savo sukurtus projektinius darbus, pagilinti žinias apie mišką, jo gyventojus.
Konferencijos pradžioje, skambant paukščių garsams, Labūnavos pagrindinės mokyklos Nociūnų skyriaus mokytojos visiems dalyviams įsegė emblemas. Mantas ir Šarūnas Didykai, Gabrielė Monkutė, Greta Januškevičiūtė sukurtais skambiais posmais pasveikino visus dalyvius ir palinkėjo sėkmingo, kūrybingo darbo.
Pristatė projektus
Įdomi konferencijos dalis -piešinys ir sukurtas projektas, kuriuos pristatė trečiokai ir ketvirtokai. „Stebuklingi medeliai", „Smalsusis Baravykiukas", „Gerieji Troliukai", „Musių draugystė", „Pasipūtęs drugelis" ir daug kitų įdomių, kūrybingų, savitų, kupinų gėrio, nuoširdumo darbų pateikė mokiniai.
Apibendrinę, padiskutavę, padarę išvadas, konferencijos dalyviai rinkosi į salę.
Mūsų svečiai - Skaistgirių skyriaus mokinukai suvaidino „Ąžuolą ir baravyką". Po to visi ugdytiniai deklamavo eilėraščius, žaidė žaidimus, ratelius, dainavo daineles. Vėliau visi vaišinosi ugdytinių tėvelių paruoštais skanumynais.
Pagilino žinias
Džiugu, kad vaikai savo projektiniuose pasisakymuose akcentavo nuoširdumą, draugystę, pagalbą vienas kitam, supratingumą, gražų bendravimą, bendradarbiavimą, meilę gamtai, žvėreliams. Visų jų darbeliai, projektai buvo kūrybiški, saviti, įdomūs, nes to mes ir siekėme.
Svarbiausia, jog gerąją patirtį, savo kūrybinius gebėjimus atskleidė abiejų anksčiau minėtų skyrių ugdytiniai.
Užsimezgusi draugystė tęsiasi jau antrus metus. Kitais mokslo metais vėl organizuosime bendrą konferenciją.
Dalia BAČKIENĖ,
Labūnavos pagrindinės mokyklos Nociūnų skyriaus pradinio ugdymo mokytoja metodininkė

Rinkos aikštė, 2014, gruod. 11, p. 8